Patriarhul României a transmis joi un mesaj de condoleanțe către Sinodul Bisericii Ortodoxe Bulgare, în urma trecerii la cele veșnice a Patriarhului Neofit.
Textul integral:
București, 14 martie 2024
Sfântului Sinod al Bisericii Ortodoxe Bulgare
Cu profundă durere, am aflat despre plecarea din această lume, după lupta cu o boală îndelungată, a iubitului nostru frate în Hristos, vrednicul de pomenire Neofit, Mitropolitul Sofiei și Patriarhul Bisericii Ortodoxe Bulgare, o venerabilă și bine-cunoscută personalitate a Ortodoxiei contemporane.
Împărtășim durerea provocată de această pierdere și, în numele ierarhilor, clerului și credincioșilor Bisericii Ortodoxe Române, adresăm condoleanțe frățești membrilor Sfântului Sinod și întregii Biserici a Bulgariei.
Ne rugăm lui Hristos, Domnul nostru, Cel Care este învierea și viața (cf. Ioan 11, 25), să odihnească împreună cu drepții sufletul Patriarhului Neofit în lumina, pacea și iubirea Preasfintei Treimi.
Veșnica lui pomenire din neam în neam!
† Daniel
Patriarhul Bisericii Ortodoxe Române
Foto credit: OrthPhoto